Kinders vermoor, ore afgesny: Nog ŉ verdagte vasArgieffoto: https://pixabay.com Nog ŉ verdagte, ŉ 48-jarige man, is Sondag in hegtenis geneem in Latshoda naby Port Edward in verband met die gru-moord op vier jong kinders in Ncukeni in September verlede jaar. Maroela Media het vroeër berig ’n 32-jarige man is Vrydag deur Port Edwardse polisielede in hegtenis geneem vir die moord op drie lede van ŉ gesin. Kapt. Nqobile Gwala, woordvoerder van die polisie, het gesê drie minderjariges, tussen vier en 12 jaar oud, is op 2 September met verskeie steekwonde aan hul bolywe in ŉ huis aangetref. Hul linkerore is ook afgesny. ŉ Vierde kind se liggaam is buite die huis aangetref, ook met verskeie steekwonde aan die bolyf. Die motief vir die moord is in dié stadium nog onbekend. Die kinders was alleen ten tyde van die voorval. Vier aanklagte van moord is by die Port Edward-polisiestasie aanhangig gemaak vir ondersoek. Die man sal op 12 Maart in die Ramsgate-landdroshof verskyn. Genl.maj. Bheki Langa, waarnemende provinsiale polisiekommissaris, het gesê die polisie sal beslis ŉ goed voorbereide dossier aan die hof oorhandig sodat die man vervolg kan word vir dié “verskriklike dade”.